அதன்பின் முதலில் சைவக்குருமணி ஸ்ரீலஸ்ரீ காசிவாசி வடவை ஆதீனகர்த்தர் மீனாட்சிசுந்தர பண்டார மகாசன்னிதானம் அவர்கள் காலில் விழுந்தவர்களுக்கெல்லாம் விபூதிவழங்கி விடைகொண்டனர். விபூதி தீர்ந்த பின் அவர் விபூதி படிந்த வெறும் கையை வழங்கியது விட்டும் விடாத மாயையின் வன்மையைக் காட்டுவதாக இருந்தது என்று இலஞ்சி மாணிக்கவாசகம்பிள்ளை சொன்னார்.அதன்பின் ஒவ்வொருவராக தச்சநல்லூர் சங்கர நயினார் பிள்ளை அவர்களிடம் சொல்லிக்கொள்கையில் அவரது கூப்பிய கரங்களுக்குள் பத்து இருபது ரூபாய் தாள்களை செருகி அவரை ”என்ன இது? ஹெஹெஹெ”என்று சிரிக்க வைத்து ”இருக்கட்டும் மாமா ஹெஹெஹெ” என்று தானும் சிரித்து கிளம்பினர். ஆச்சி உடனே அவற்றை மஞ்சள்பைக்குள் வாங்கிவைத்துக் கொண்டாள்.